Wayde bult weer 400 m-spiereWayde van Niekerk in aksie tydens sy halfeind-lopie. Foto: Andy Lyons/Getty Images via AFP. Dit mag dalk meer as 1 700 dae geneem het, maar Wayde van Niekerk is weer in die eindronde van ’n groot internasionale byeenkoms. Die 400 m-wêreldrekordhouer het sy plek in die finale ronde van die Wêreldkampioenskap in Eugene, Oregon, bespreek toe hy vroeg vanoggend (SA tyd) tweede in sy halfeindstryd-lopie met ’n tyd van 44,75 sekondes geëindig het. Die 30-jarige Suid-Afrikaner, wat deesdae in die VSA oefen, het soos ’n blits weggespring, maar hy het teen die einde van die wedloop stoom verloor. Hy het die deur net groot genoeg vir Champion Allison oopgelaat om die wedloop met ’n tyd van 44,71 sekondes te wen. Die VSA se Michael Norman (44,30 sekondes) en Matthew Hudson-Smith (44,38 sekondes) het die vinnigste tye in die ander lopies opgestel. Die Suid-Afrikaner begin stelselmatig weer op alle suiers te vuur nadat hy destyds sy knie tydens in ’n raakrugbywedstryd beseer het. In die hoë-oktaanwêreld van internasionale atletiek, waar ’n breukdeel van ’n sekonde die verskil tussen ’n medalje of deelnamesertifikaat beteken, is dit te verstane dat só ’n besering dikwels ’n atleet op moedverloor se vlakte laat staan. Tog brand die ambisievuur steeds helder en nadat hy verlede jaar as die nasionale 200 m-kampioen aangewys is, het hy sy doelwit duidelik gestel. “Dit is my uiteindelike droom om weer teen die beste ter wêreld te hardloop en hierdie titel is ’n tree in die regte rigting,” het Van Niekerk destyds gesê. Hy kan ook trots wees op die wyse waarop hy vandag Jonathan Jones van Barbados se aanslag om die tweede plek afgeweer het. Die naelloopster is tans die derde Suid-Afrikaner wat vir ’n eindronde in Eugene kwalifiseer nadat Akani Simbine (100 m) en Luxolo Adams (200 m) vroeër met ’n soortgelyke prestasie vorendag gekom het. Die 400 m-eindronde word Saterdag om 04:35 (SA tyd) beslis. Intussen moes Caster Semenya met ’n tyd van 15:46.12 minute in haar 5 000 m-item tevrede wees. Sy het 13de in haar lopie geëindig en dus nie na die volgende ronde deurgeding nie.